आयुष
आयुष मंत्रालय 7 अप्रैल को डिब्रूगढ़ में ‘योग महोत्सव’ आयोजित करेगा: श्री सर्बानंद सोनोवाल
आयुष मंत्री श्री सर्बानंद सोनोवाल ने आज राज्य के स्वास्थ्य मंत्री श्री केशव महंत के साथ डिब्रूगढ़ विश्वविद्यालय के परिसर में स्थित कार्यक्रम स्थल का दौरा किया
उत्कृष्ट योग महोत्सव में अंतर्राष्ट्रीय योग दिवस तक की उपलब्धियों का जश्न मनाया जाएगा; डिब्रूगढ़ महोत्सव में अंतर्राष्ट्रीय योग दिवस 2023 के 75 दिन का उत्सव मनाया जाएगा
सोनोवाल ने डिब्रूगढ़ विश्वविद्यालय के विद्यार्थियों के साथ संवाद भी किया और उनसे ‘योग महोत्सव’ में सक्रियतापूर्वक भाग लेने का आह्वान किया
आयुष मंत्रालय अंतर्राष्ट्रीय योग दिवस के 75 दिनों तक के उपलक्ष्य में 7 अप्रैल, 2023 को डिब्रूगढ़ विश्वविद्यालय के परिसर में ‘योग महोत्सव’ का आयोजन करेगा। केंद्रीय बंदरगाह, नौवहन एवं जलमार्ग और आयुष मंत्री श्री सर्बानंद सोनोवाल ने आज इस आयोजन की तैयारी का जायजा लेने के लिए डिब्रूगढ़ विश्वविद्यालय में स्थित कार्यक्रम स्थल का दौरा किया। राज्य के स्वास्थ्य मंत्री श्री केशव महंत, आयुष मंत्रालय के साथ-साथ डिब्रूगढ़ जिला प्रशासन के वरिष्ठ अधिकारीगण आज यहां इस दौरे के दौरान उनके साथ थे।
इस अवसर पर आयुष मंत्री श्री सर्बानंद सोनोवाल ने कहा, ‘यह बहुत गर्व का क्षण है क्योंकि हमारा सुंदर डिब्रूगढ़ 7 अप्रैल, 2023 को देश में एक सबसे बड़े योग महोत्सव की मेजबानी करने के लिए पूरी तरह से तैयार है। यह एक अद्भुत संबंध है कि हम उसी तिथि को ‘विश्व स्वास्थ्य दिवस’ भी मनाते हैं, जो अंतत: संपूर्ण मानवता के लिए बेहतर, स्वस्थ और खुशहाल जीवन जीने के लिए एक बेहतरीन माध्यम बनाता है। योग इसे संभव कर सकता है। प्रधानमंत्री श्री नरेन्द्र मोदी जी के निरंतर प्रयासों से योग ने बेहतर स्वास्थ्य और मन सुनिश्चित करने की दिशा में विश्वव्यापी आंदोलन का रूप धारण कर लिया है। अपनी विरासत के अनुरूप भारत योग की इस यात्रा को आगे बढ़ाने के हरसंभव प्रयास के लिए प्रतिबद्ध है क्योंकि यह गुणवत्तापूर्ण मानव जीवन के लिए रामबाण बन गया है। योग ने पूरी दुनिया को बेहतर कल के लिए एकजुट कर दिया है। योग महोत्सव का उद्देश्य स्वास्थ्य को बेहतरीन कर देने वाले कार्यकलापों में समाज के विभिन्न वर्गों को शामिल करके समावेश को बढ़ावा देना और विविधता का उत्सव मनाना है। मैं सभी से अपने दैनिक जीवन में योग को अपनाने और अपने-अपने जीवन में भारत की इस समृद्ध विरासत के अद्भुत परिणामों का आनंद लेने का आह्वान करता हूं।’
केंद्रीय मंत्री ने स्वास्थ्य मंत्री और डिब्रूगढ़ विश्वविद्यालय के कुलपति प्रोफेसर जितेन हजारिका के साथ विश्वविद्यालय के विद्यार्थियों के संग संवाद भी किया। इस दौरान हमारे जीवन को बेहतर बनाने में आयुष के महत्व से लेकर राष्ट्र निर्माण में विद्यार्थियों की भूमिका बढ़ाने के लिए उनके लाभ के लिए सृजित किए गए अवसरों तक विभिन्न विषयों पर चर्चाएं हुईं। केंद्रीय मंत्री श्री सर्बानंद सोनोवाल ने इसके साथ ही विद्यार्थियों से योग महोत्सव के सफल आयोजन में सक्रिय रूप से भाग लेने का आह्वान भी किया।
विद्यार्थियों से संवाद करते हुए केंद्रीय मंत्री श्री सर्बानंद सोनोवाल ने कहा, ‘विद्यार्थी हमारे भविष्य की रीढ़ हैं। हमारे विकास और प्रगति की दिशा, गति एवं उचित समय विद्यार्थी समुदाय के साथ आंतरिक रूप से जुड़ा हुआ है। हम भाग्यशाली हैं कि आज हमारे देश में एक जीवंत और उत्साही विद्यार्थी समुदाय है जो राष्ट्र निर्माण के लिए महत्वाकांक्षी और प्रतिबद्ध है। अब जबकि हमारे देश को आत्मनिर्भर बनाने के लिए प्रधानमंत्री मोदी जी के विजन को साकार करने के लिए भारत ‘अमृत काल’ में प्रवेश कर गया है, तो मुझे राष्ट्र निर्माण के लिए विद्यार्थियों के समर्पण, प्रतिबद्धता और उद्देश्य को देखते हुए अत्यंत खुशी हो रही है। मुझे पूरा भरोसा है कि डिब्रूगढ़ विश्वविद्यालय के विद्यार्थीगण संबंधित क्षेत्रों में अपनी उत्कृष्ट उपलब्धियों से देश को गौरवान्वित करना जारी रखेंगे जो बेहतर कल के लिए बेहतरीन समाधान तैयार करने में मददगार साबित होंगी।’